คณะกรรมการสิ่งแวดล้อมแห่งชาติ  ผ่าน EIA  พัฒนาโครงข่ายคมนาคม แก้ไขปัญหาการจราจร
พลเอก คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการสิ่งแวดล้อมแห่งชาติ ครั้งที่ 5/64 โดยมีนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เข้าร่วมประชุม ณ ห้องประชุมทำเนียบรัฐบาลที่ประชุมร่วมพิจารณารายงาน EIA จำนวน 6 โครงการ ประกอบด้วย การพัฒนาโครงข่ายคมนาคม เพื่ออำนวยความสะดวกให้แก่ประชาชน แก้ไขปัญหาการจราจร จำนวน 5 โครงการ ได้แก่ โครงการเชื่อมถนนนครอินทร์ - ศาลายา โครงการทางหลวงพิเศษ ส่วนต่อขยายอุตราภิมุข ช่วงรังสิต - บางปะอิน โครงการทางเสี่ยงเมืองอำนาจเจริญ (ด้านทิศตะวันตก) โครงการระบบทางด่วนขั้นที่ 3 (สายเหนือและสายใต้) เชื่อมต่อไปยังถนนวงแหวนรอบนอกกรุงเทพมหานครด้านตะวันออก โครงการรถไฟฟ้าสายสีส้มช่วงตลิ่งชัน - ศูนย์วัฒนธรรมแห่งประเทศไทย  นอกจากนี้ พิจารณาโครงการช่วยเหลือประชาชนผู้มีรายได้น้อยให้มีที่อยู่อาศัย ได้แก่ โครงการอาคารเช่าสำหรับผู้มีรายได้น้อย จว.นครราชสีมา (สูงเนิน) ระยะที่ 1 และ 2 และพิจารณาการขอขยายระยะเวลาการกำหนดเขตพื้นที่และมาตรการคุ้มครองสิ่งแวดล้อมในบริเวณพื้นที่จังหวัดภูเก็ต ออกไปอีก 6 ปี การปรับปรุงประกาศกระทรวงฯ เกี่ยวกับการจัดทำรายงานการประเมินผลกระทบสิ่งแวดล้อม เพื่อรองรับการยื่นรายงานทางอิเล็กทรอนิกส์และการกำหนดมาตรฐานความทึบแสงของเขม่าควัน จากปล่องเตาเผาศพให้มีความเข้มงวดมากยิ่งขึ้น พลเอก ประวิตร ย้ำที่ประชุม เปิดกว้างรับฟังและให้ประชาชนส่วนใหญ่ที่ได้รับผลกระทบในพื้นที่มีส่วนร่วมอย่างแท้จริงตั้งแต่ต้นและพร้อมทั้งแสดงความห่วงใยถึงสถานการณ์มลพิษด้านฝุ่นละออง โดยขอให้หน่วยเกี่ยวข้อง แจ้งเตือนและเร่งแก้ไขปัญหาฝุ่นละอองในช่วงเกิดสถานการณ์ โดยเน้นมาตรการป้องกันและให้พร้อมเผชิญเหตุระดับพื้นที่ในการควบคุมแหล่งกำเนิด ทั้งจากยานพาหนะและอุตสาหกรรมในเขตเมืองและเขตอุตสาหกรรม รวมทั้งเพิ่มประสิทธิภาพในการควบคุมไฟป่าและปริมาณไม่ให้สูงเกินมาตรฐานที่ส่งผลกระทบต่อพี่น้องประชาชน